Յոշիակի Ցուցումի

**Յոշիակի Ցուցումի** (, ), ճապոնացի գործարար։ Ճապոնական ֆինանսական փուչիկի ժամանակ Forbes ամսագիրը Ցուցումիին ցուցակագրել է որպես աշխարհի ամենահարուստ մարդ 1987–1994 թվականներին՝ շնորհիվ իր կողմից վերահսկվող Seibu կորպորացիայի միջոցով անշարժ գույքի ոլորտում իր լայնածավալ ներդրումների։ 1987 թվականին նրա կարողությունը կազմել է 20 միլիարդ դոլար (մոտավորապես 46 միլիարդ դոլար այսօրվա համարժեքով)։ Այնուամենայնիվ, մի շարք սկանդալների և 2005 թվականին ձերբակալության արդյունքում նրա ունեցվածքն այն աստիճան է նվազել, որ 2007 թվականին նա հանվել է Forbes-ի միլիարդատերերի ցուցակից։

## Կենսագրություն
### Վաղ տարիներ
Ցուցումին ծնվել է 1934 թվականի մայիսի 29-ին գործարար Յասուջիրո Ցուցումիի և նրա սիրուհի Իշիզակա Ցունեկոյի ընտանիքում։ Նա Յասուջիրոյի յոթ երեխաներից մեկն էր և իր մանկությունն անցկացրել է Տոկիոյի արվարձանում Ցունեկոյի և նրա երկու կրտսեր եղբայրների՝ Յասուհիրոյի և Յուջիի հետ։ Երբ մոտ 7 տարեկան էր, նա հանդիպել է այն ժամանակ 14-ամյա իր խորթ եղբորը՝ Սեյջի Ցուցումիին․ ասում էին, որ այդ երկուսը միանգամից արհամարհանք են զգացել միմյանց նկատմամբ։

Ասում էին, որ Ցուցումին ժառանգել է իր հոր բնավորությունը. նա պնդում էր, որ սկսել է օգնել իր հոր բիզնեսին դեռ տարրական դպրոցում՝ սկսած պարզ առաջադրանքներից, ինչպիսիք են գծագրերի պահպանումը։ Չնայած հայրը ֆիզիկական կարգապահության կողմնակից էր, Ցուցումին, ըստ լուրերի, նրա սիրելին է եղել, ինչը նրան բերել է զգալի կորպորատիվ և քաղաքական ազդեցություն։

Ցուցումին ավարտել է Վասեդայի համալսարանը 1957 թվականին։

## Բիզնես և սպորտային կարիերա
Ցուցումին բիզնեսի մեջ իր առաջին փորձերն արելմ է որպես համալսարանի ուսանող. 1956 թվականին նա բացել է Karuizawa Skate կենտրոնը Նագանոյում։ 1957 թվականին՝ ավարտելուց հետո, նա աշխատանքի է ընդունվել Kokudo Keikaku Kogyo-ում (հետագայում՝ Kokudo Corporation), որի նախագահն էր նրա հայրը։

1964 թվականի ապրիլին մահացել է Ցուցումիի հայրը՝ Յասուջիրոն։ Չնայած իր այրու՝ Մասաոյի անհամաձայնությանը՝ երեսունամյա Յոշիակի Ցուցումին ժառանգել է Seibu Corporation-ի վերահսկողությունը։ Դիտորդների մեծամասնությունը ակնկալել է, որ նշանակված իրավահաջորդը կլինի նրա ավագ խորթ եղբայր Սեյջի Ցուցումին, ով դրա փոխարեն ժառանգել է Seibu հանրախանութները։ Չնայած Սեյջին հետագայում այս խանութները տեղափոխել է Credit Saison, երկու եղբայրների միջև մրցակցությունը մամուլի համար մշտական թեմա է եղել։

Դառնալով խորհրդի նախագահ՝ Ցուցումին կենտրոնացել է հորից ժառանգած հսկայական հողատարածքների զարգացման և ընդլայնման վրա։ Ինչ-որ պահի ենթադրվում էր, որ նրա ընկերություններին են պատկանում Ճապոնիայի ամբողջ հողատարածքի մեկ վեցերորդը։

Ցուցումիի բիզնես ձեռնարկությունների զգալի մասը ուղղվել է սպորտին. նա Ճապոնիայի տափօղակով հոկեյի ֆեդերացիայի նախագահն էր և հոկեյի Seibu Tetsudo ակումբի անդամ էր։ Չնայած լուրեր էին շրջանառվում, որ նա շատ գիտելիքներ չի ունեցել բեյսբոլից, 1979 թվականին ձեռք է բերել Seibu Lyons բեյսբոլի թիմը և սկսել նոր մարզադաշտ կառուցել մեծ Տոկիոյի տարածքում։ Հետագայում նա դարձել է Ճապոնիայի օլիմպիական կոմիտեի առաջին նախագահը՝ հրաժարական տալով 1990 թվականին՝ մեկ տարի չանցած։ Չնայած հրաժարականին՝ նա շարունակել է զգալի վերահսկողություն իրականացնել կոմիտեի վրա՝ ընտրելով ապագա նախագահներին, ինչը, փաստորեն, թույլ չի տվել նրա հակառակորդներին զբաղեցնել այս պաշտոնը։

Ցուցումիի ընդհանուր կարողությունը մնում է անհասկանալի, քանի որ հայտնի չէ, թե որքան ակտիվներ է նա ունեցել. նա գրեթե միշտ հրաժարվել է հարցազրույցից և թույլ չի տվել Seibu-ի ներկայացուցիչներին բացահայտել ընկերության մասին տեղեկությունները։

### 1998 թվականի ձմեռային օլիմպիական խաղեր
Երբ Նագանոն հայտ է ներկայացրել 1998 թվականի ձմեռային օլիմպիական խաղերը հյուրընկալելու համար, Ցուցումին, որն այն ժամանակ Ճապոնիայի օլիմպիական կոմիտեի ղեկավարն էր, օգտագործել է իր ֆինանսական և քաղաքական ազդեցությունը, ինչպես նաև կապերը միջազգային օլիմպիական կոմիտեի նախագահի հետ, որպեսզի Նագանոյին առավելություն տրվի այդ հայտում։ Նա շարունակել է աշխատել նրանց հետ նույնիսկ կոմիտեից հեռանալուց հետո, և Ճապոնիայի օլիմպիական կոմիտեի նախկին անդամները, որպես Նագանոյի հաջող հայտի պատճառ, նշել են նրան։

Նագանոյում ձմեռային օլիմպիական խաղեր անցկացնելու որոշումը խիստ քննադատության է ենթարկվել շրջակա միջավայրի պաշտպանների խմբերի կողմից՝ նշելով, որ դահուկուղիների կառուցումը պահանջում էր անտառահատում։ Քննադատության է ենթարկվել նաև ֆինանսական շահերի բախումը. տարածաշրջանում շատ ձեռնարկություններ պատկանում էին Seibu-ին։

1999 թվականին տափօղակով հոկեյի զարգացման գործում ունեցած ավանդի համար Ցուցումին ընդգրկվել է տափօղակով հոկեյի միջազգային ֆեդերացիայի Փառքի սրահի «շինարար» անվանակարգում։

## Ներքին առևտրի կասկածներ և ձերբակալություն
2005 թվականի հունվարի 17-ին The Wall Street Journal պարբերականը անգլալեզու ընթերցողների համար հրապարակել է Ցուցումիի և Սեիբու կորպորացիայի վերաբերյալ հետաքննությունը։ Ըստ թերթի` ոստիկանությունը խուզարկություն է իրականացրել Seibu կորպորացիայի կենտրոնակայանում, որը, ինչպես պնդում են, մի քանի խախտումների ապացույցներ է հայտնաբերել ճապոնական բիզնեսում։ Օրինակ, ոստիկանությունը պնդել է, որ ընկերությունը հայտարարել է, թե իր հիմնական բաժնետերերը կազմում են ընկերության բաժնետերերի ընդամենը 64 տոկոսը, բայց իրականում Seibu-ի հիմնական բաժնետերերը տիրապետել են ընկերության բաժնետոմսերի 88 տոկոսին։ Սեփականության իրավունքի մասին նման կեղծ հայտարարությունը համարվում է ապօրինի կեղծիք։ Խոշոր բաժնետերերը կարող են ստանալ ճապոնական ընկերության բաժնետոմսերի միայն մինչև 80%-ը` Տոկիոյի ֆոնդային բորսայում ցուցակվելու համար։ Այդ սկանդալն ի սկզբանե բռնկվել էր 2002 թվականին Ճապոնիայում, որից հետո դատարանը Ցուցումիին կարգադրել էր հեռանալ ընկերությունից, սակայն նա մնացել է այնտեղ, թեև շատ ավելի քիչ վարձատրվող աշխատանք է կատարել։

Մինչ Seibu-ի մի քանի աշխատակիցներ ներգրավված են եղել սկանդալի մեջ, Ցուցումին համարվել է պարագլուխը՝ ընկերությունում զբաղեցրած դիրքի և դրա ավտորիտար կառավարման ոճի պատճառով։

2005 թվականի մարտի 3-ին ցուցումին ձերբակալվել է արժեթղթերի առևտրի մասին օրենքը խախտելու կասկածանքով։ Ցուցումին իրեն մեղավոր է ճանաչել, և 2005 թվականի հոկտեմբերի 27-ին Տոկիոյի շրջանային դատարանը նրան դատապարտել է 30 ամսվա ազատազրկման՝ պատժի կատարումը 4 տարով հետաձգելով և 5 միլիոն իեն տուգանքով։ Նրա պայմանական ժամկետն ավարտվել է 2009 թվականի հոկտեմբերին, և նա անուղղակիորեն շարունակում է մնալ Seibu Holdings-ի հիմնական բաժնետերը։

Ավելի ուշ Seibu Corporation-ը դատական ​​հայց ներկայացրել Ցուցումիի դեմ։ Կողմերը համաձայնության են եկել 2016 թվականին, Seibu-ն ստացել է 25,6 միլիարդ իեն։

## Ծանոթագրություններ

## Արտաքին հղումներ
* Forbes.com: Forbes World's Richest People
* Downer, Lesley (1994). *The Brothers: the hidden world of Japan's richest family*. New York: Random House, Inc. . 
* Disgraced billionaire gets fine, not time August 2014 *asahi.com.* October 28, 2005.
* Tycoon Tsutsumi found guilty of fraud *Japan Times Online.* October 28, 2005.

Կատեգորիա:Գործարարներ
Կատեգորիա:Ճապոնացի գործարարներ
Կատեգորիա:Ճապոնացիներ